**Druhý život stromčekom: V Bratislave sa opäť objavia drevené ohrádky na zber vianočných stromčekov. Po sviatkoch sa z nich stane materiál na knižnice a mulč**

Bratislava, 11. december 2024 – **Hlavné mesto, Odvoz a likvidácia odpadu (OLO), Komunálny podnik, BUČINA EKO,  IKEA a IKEA Industry sa aj túto sezónu postarajú o zber a materiálové zhodnotenie živých vianočných stromčekov. Bratislavčanky a Bratislavčania budú môcť na odkladanie riadne odzdobených stromčekov využiť až 730 ohrádok, ktoré sa naprieč mestom začnú inštalovať od 11. decembra. Časť stromčekov sa v podobe knižníc opäť vráti mestu a poslúži sociálne znevýhodneným rodinám, mestskej knižnici, ZOO Bratislava a iným mestským inštitúciám. Niektoré stromčeky sa počas dvoch Novoročných mulčovačiek premenia na mulč, využiteľný v záhradkách domácností a mestských parkoch.**

Aj tento rok sa magistrát, mestské spoločnosti OLO a Komunálny podnik spolu s BUČINA EKO, IKEA a IKEA Industry podieľajú na systematickom zbere a zhodnotení živých vianočných stromčekov. Spolu s obyvateľkami a obyvateľmi tak prispievajú k udržateľnejším a cirkulárnym Vianociam. *„Je skvelé, že vďaka tomuto projektu môžeme už tretí rok pokračovať v obdarovávaní a šírení radosti aj po Vianociach. Teším sa, že čoraz viac Bratislavčaniek a Bratislavčanov využíva možnosť odniesť svoje vianočné stromčeky po sviatkoch do špeciálnych ohrádok, a že z nich vyrobené knižnice poputujú ku konkrétnym deťom do rodín, ale aj do našich mestských inštitúcií, v ktorých poslúžia obyvateľom a obyvateľkám,”* uviedol Matúš Vallo, primátor Bratislavy.

*„Projekt Druhý život stromčekom je pre nás výnimočným príkladom toho, ako môžeme jednoduchými krokmi ukázať, že aj po sviatkoch môžu vianočné stromčeky zohrávať významnú úlohu a dostať druhý život. Verím, že aj tento rok verejnosť prispeje k udržateľnejším Vianociam tým, že svoje vianočné stromčeky odnesie do pripravených ohrádok. My z nich následne spolu s našimi partnermi vyrobíme naše ikonické knižnice BILLY, ktoré nájdu svoje miesto tam, kde môžu prinášať radosť a byť užitočné,“* dodáva Lucia Klečková, riaditeľka obchodného domu IKEA Bratislava.

**Na materiálové spracovanie putujú len riadne odzdobené vianočné stromčeky**

Túto vianočnú sezónu je pre obyvateľky a obyvateľov pripravených až 730 ohrádok. „*Ohrádky slúžia výlučne na zber vianočných stromčekov bez plastových obalov, ozdôb alebo kvetináčov. V prípade, ak obyvateľky a obyvatelia nemajú vo svojej blízkosti ohrádku, stromčeky môžu odložiť aj do kompostovacieho zásobníka, hnedej zbernej nádoby na záhradný bioodpad alebo priniesť na Zberný dvor OLO,“* dodáva Martina Čechová, manažérka cirkulárnej ekonomiky OLO.

**Odvoz stromčekov z ohrádok zabezpečí OLO, a to od 7.1. do 14.2. 2025. Na prvé dva týždne opäť posilní zvozy**

Komunálny podnik Bratislavy a OLO začínajú s inštaláciou drevených ohrádok už 11. decembra a do konca roka ich postupne osadia do všetkých mestských častí. Na stránke [*www.olo.sk/stromceky* ↗︎](https://www.olo.sk/stromceky) nájdu Bratislavčanky a Bratislavčania interaktívnu mapu, kde si vyhľadajú najbližšiu drevenú ohrádku, do ktorej môžu vložiť svoj odzdobený stromček.

Odvoz vyzbieraných stromčekov prebehne od 7. januára do 14. februára 2025. Na prvé dva týždne zberu OLO aj túto sezónu posilní zvozy. V prípade plných alebo poškodených ohrádok je možné zaslať podnet na [www.olo.sk/stromceky/ ↗︎](https://www.olo.sk/stromceky)

Drevené ohrádky sú vyrobené z kalamitného dreva bratislavských Mestských lesov a používajú sa každý rok opakovane. Postupná deinštalácia ohrádok prebehne v týždni od 10. februára 2025. Po 14. februári 2025 je posledné odzdobené stromčeky potrebné odovzdať na Zberný dvor OLO alebo do hnedej nádoby na záhradný bioodpad.

**Vianočné stromčeky poslúžia nielen organizáciám v podobe knižníc, ale aj záhradkám a mestským parkom ako mulč. Tentokrát sa chystajú až dve Novoročné mulčovačky**

Novoročná mulčovačka sa prvýkrát konala v januári 2024, a to v mestskej časti Lamač. Obyvateľky a obyvatelia si spoločne odniesli viac ako 1 tonu čerstvého mulču užitočného pre stromy, kríky či záhony v ich záhradkách. Tentokrát sa môžu Bratislavčanky a Bratislavčania tešiť až na dve Novoročné mulčovačky, a to 18. januára 2025 v Sade Janka Kráľa medzi Bistrom Ferdinand a Skateparkom pod Mostom SNP a 1. februára 2025 v parku na Kazanskej ulici. Obe podujatia sa konajú od 10:00 do 14:00.

Mulčovačky doplní vôňa horúcej čokolády a dobrej kávy. Deti poteší smetiarske auto OLO a stánok s detskými knižkami z KOLO. Počas podujatia v Sade Janka Kráľa bude možnosť zapojiť sa do aplikácie mulču ku kríkom priamo v parku spolu s dobrovoľníkmi a odborníkmi z Oddelenia tvorby mestskej zelene. Účasť je bezplatná.

Doposiaľ sa v Bratislave podarilo zhodnotiť už 153 000 živých vianočných stromčekov, v hmotnosti 840 ton, z ktorých sa stali knižnice, kompost alebo mulč. Časť recyklovaných knižníc, naplnených knihami z KOLO – Bratislavského centra opätovného použitia, darovali iniciátori projektu organizáciám venujúcim sa deťom, seniorom či ľuďom bez domova. Mesto zaviedlo projekt v roku 2021.